SCC ร่วง 3% เซ่นกำไรปี 65 วูบ 55% โบรกหันแนะ “ขาย” เป้า 305 บ.
SCC ร่วง 3% เซ่นกำไรปี 65 วูบ 55% โบรกหันคำแนะนำ “ขาย” ราคาเป้าหมาย 305 บาท คาดแนวโน้มผลกําไรอาจจะยังอยู่ในระดับต่ำครึ่งแรก ด้วยส่วนต่างปิโตรเคมียังอยู่ในระดับต่ำ
SCC ร่วง 3% เซ่นกำไรปี 65 วูบ 55% โบรกหันแนะ “ขาย” เป้า 305 บ. หวั่นส่วนต่างปิโตรเคมีต่ำต่อครึ่งปีแรก
26 ม.ค. 2566

ผู้สื่อข่าวรายงานว่า วันนี้ (26 ม.ค. 66) ราคาหุ้น บริษัท ปูนซิเมนต์ไทย จำกัด(มหาชน) หรือ SCC ล่าสุด ณ เวลา 10:04 น. อยู่ที่ระดับ 334.00 บาท ลบไป 11.00 บาท หรือลงไป 3.19% สูงสุดที่ระดับ 336.00 บาท ต่ำสุดที่ระดับ 332.00 บาท ด้วยมูลค่าการซื้อขาย 435.96 ล้านบาท

สำหรับราคาหุ้น SCC ปรับตัวลงลึก สะท้อนจากผลการดำเนินงานงวดปี 65 สิ้นสุดวันที่ 31 ธันวาคม 2565 บริษัทฯ มีกำไรสุทธิลดลงเหลือ 21,382.35 ล้านบาท ลดลง 54.67% เมื่อเทียบกับงวดเดียวของปีก่อนมีกำไรสุทธิ 47,173.99 ล้านบาท สาเหตุหลักจากส่วนต่างราคาสินค้าเคมีภัณฑ์ที่ลดลงและต้นทุนพลังงานที่สูงขึ้น ประกอบกับส่วนแบ่งกำไรจากบริษัทร่วมเท่ากับ 10,703 ล้านบาท ลดลง 6,840 ล้านบาท หรือ 39% จากปีก่อน โดยส่วนแบ่งกําไรจากบริษัทร่วมในธุรกิจเคมิคอลส์เท่ากับ 4,928 ล้านบาท หรือคิดเป็น 46% ของทั้งหมด ลดลง 6,649 ล้านบาท จากปีก่อนและมีส่วนแบ่งกําไรจากบริษัทร่วมจากธุรกิจอื่นเท่ากับ 5,775 ล้านบาท หรือคิดเป็น 54% ของทั้งหมด ลดลง 191 ล้านบาท จากปีก่อน
นอกจากนี้ บล. ทรีนีตี้ ระบุในบทวิเคราะห์ (26 ม.ค.66) ว่าแนวโน้มผลประกอบการไตรมาส 1/66 อาจจะยังไม่ฟื้น เพราะไม่มีเงินปันผลมาช่วยเหมือนไตรมาส 4/65 และเป็นช่วงหยุดยาวตรุษจีน แนวโน้มธุรกิจปิโตรเคมีจะยังไม่ดีในปี 66 ด้วย
แนวโน้มเศรษฐกิจที่ชะลอตัว Supply นั้นยังคงมีเข้ามา 5-6% และยังมี spare capacity ที่ยังเหลืออยู่จากการ cut run อีกว่า 20%
อีกทั้งยังคงประมาณการกําไรปี 66 ที่ 2.6 หมื่นล้านบาท เพิ่มขึ้น 15% เมื่อเทียบกับงวดเดียวกันของปีก่อน บนสมมติฐานส่วนต่างปิโตรเคมี 400 ดอลลาร์ต่อตัน ปัจจุบันราคาปิโตรยังอยู่ระดับต่ำ 300-360 ดอลลาร์ต่อตัน
ดังนั้นคงคําแนะนําลงเป็น “ขาย” และราคาเป้าหมายปี 66 ที่ 305.00 บาท อย่างไรก็ตามแนวโน้มผลกําไรอาจจะยังอยู่ในระดับต่ำในครึ่งแรกของปี 66 ด้วยส่วนต่างปิโตรเคมีที่ยังอยู่ในระดับต่ำ